ស.រ.អា.​តាម​សង្កេត​មើល​ពលករ​ខ្មែរ​ចំណាក​ស្រុក​មក​ពី​ប្រទេស​ថៃ​វិញ
រហូត​មក​ទល់ពេល​នេះ​ ពលករ​កម្ពុជា​ដែល​ត្រូវ​បញ្ជូន​ពី​ប្រទេស​ថៃ​មក​វិញ​កើន​ដល់​ចំនួន​ជាង​២០​ម៉ឺន​នាក់​ហើយ ​នេះ​​បើផ្អែក​តាម​ប្រភព​ផ្សេងៗ។​
ភ្នំពេញ — ស្ថានទូតសហរដ្ឋអាមេរិកកំពុងតាមដានយ៉ាងយកចិត្តទុកដាក់លើដំណើរការបញ្ជូនពលករខ្មែរខុសច្បាប់ពីប្រទេសថៃវិញ។ នេះបើយោងតាមមន្រ្តីផ្លូវការរបស់ស្ថានទូតអាមេរិកប្រចាំក្រុងភ្នំពេញ ដែលបានប្រាប់អ្នកយកព័ត៌មាននៅថ្ងៃព្រហស្បតិ៍នេះ។ លោក សន ម៉ាគិនតូស្ស (Sean McIntosh) អ្នកនាំពាក្យស្ថានទូតសហរដ្ឋអាមេរិកបញ្ជាក់ថា សហរដ្ឋអាមេរិកបានតាមឃ្លាំមើលចលនាបញ្ជូនពលករកម្ពុជានេះ ជាពិសេសដោយសារក្រោយពីព្រឹត្តិការណ៍នៃរដ្ឋប្រហារនៅប្រទេសថៃ។ «ស្ថានទូតសហរដ្ឋអាមេរិកកំពុងពិនិត្យមើលយ៉ាងប្រកិតនូវស្ថានភាពនៃការវិលត្រឡប់មកវិញរបស់ពលករកម្ពុជាពីប្រទេសថៃ។ យើងបានទាក់ទងទៅស្ថានទូតរបស់យើងប្រចាំទីក្រុងបាងកក ដែលកំពុងស្ថិតក្នុងសភាពការណ៍នេះ។ ហើយយើងក៏បានពិភាក្សាជាមួយសង្គមស៊ីវិល និងអង្គការក្រៅរដ្ឋាភិបាលផ្សេងទៀត ដែលកំពុងធ្វើកិច្ចការនេះ។ ជាទូទៅយើងកំពុងពិនិត្យលើបញ្ហានេះ»។ រលកនៃការបញ្ជូនពលករខ្មែរខុសច្បាប់ពីប្រទេសថៃបានចាប់ផ្តើមជាច្រើនសប្តាហ៍មកហើយ ក្រោយពីរដ្ឋប្រហារយោធាទម្លាក់លោកស្រីនាយករដ្ឋមន្ត្រីយីងឡាក់ ស៊ីណាវ៉ាត់កាលពីខែមុន។ រហូតមកទល់ពេលនេះ ពលករកម្ពុជាដែលត្រូវបញ្ជូនពីប្រទេសថៃមកវិញកើនដល់ចំនួនជាង២០ម៉ឺននាក់ហើយ នេះបើផ្អែកតាមប្រភពផ្សេងៗ។ លោក Joe Lowry អ្នកនាំពាក្យអង្គការអន្តរជាតិសម្រាប់ទេសន្តរប្រវេសន៍(IOM) ប្រចាំតំបន់អាស៊ីមានប្រសាន៍ថា ពលករទាំងអស់បានឆ្លងកាត់ព្រំដែនដោយសុវត្ថិភាព បើទោះបីជាមានសេចក្តីរាយការណ៍មួយចំនួនដែលថា មានអំពើហិង្សាកើតឡើងក៏ដោយ។ «ពួកគេមានចំនួនប្រមាណជា២០ម៉ឺននាក់មកទល់នឹងថ្ងៃនេះ ដែលបានឆ្លងព្រំដែនចូលប្រទេសកម្ពុជាតាមច្រកផ្សេងៗ។ ពួកគេទាំងអស់ទទួលបានស្បៀង និងទឹកគ្រប់គ្រាន់ ហើយពួកគេឆ្លងកាត់ព្រំដែនដោយសុវត្ថិភាព»។ ក្រុមអាជ្ញាធរ និងមន្ត្រីសិទ្ធិមនុស្សបានមើលឃើញថា រលកនៃការបញ្ជូនពលករកម្ពុជាខុសច្បាប់ពីប្រទេសថៃមានចំនួនចុះថយក្នុងប៉ុន្មានថ្ងៃមកនេះ។ លោកគោស៊ុម សារឿត អភិបាលខេត្តបន្ទាយមានជ័យដែលពលករភាគច្រើនត្រូវបញ្ជូនតាមច្រកក្រុងប៉ោយប៉ែតក្នុងខេត្តនេះ មានប្រសាសន៍ថា ពលករបញ្ជូនពីប្រទេសថៃអាចមានចំនួនជាង៦០០០នាក់ប៉ុណ្ណោះតាមច្រកប៉ោយប៉ែត។ «ត្រឹមម៉ោង២ល្ងាចនេះឃើញថា មានចំនួនជាង៣ពាន់នាក់។ ហើយតាមធម្មតាមានខ្សែរថភ្លើងពីរខ្សែទៀត។ អញ្ចឹងអាចមានចំនួនប្រហែល៣០០០នាក់ទៀត។ អញ្ចឹងខ្ទង់ប្រហែលសរុប៦០០០នាក់អីទេក្នុងថ្ងៃនេះ។ ម្សិលមិញមានចំនួន៨០០០នាក់។ ដូច្នេះឃើញថា មានចំនួនថយចុះ»។ លោកស៊ុំ ចាន់គា អ្នកសម្របសម្រួលរបស់សមាគមការពារសិទ្ធិមនុស្សអាដហុក មើលឃើញថា មានចំនួនកម្មករថយចុះដូច្នេះមែន ដោយលោកផ្តោតចំនួនពលករចូលតាមច្រកប៉ោយប៉ែត។ «ឥឡូវនេះយើងឃើញថា ចំនួនពលករកាន់តែតិចទៅៗ គឺមានចន្លោះពី៥០០០ដល់៧០០០នាក់ក្នុងមួយថ្ងៃ»។ ដំណាលគ្នានឹងការបញ្ជូនពលករកម្ពុជាពីប្រទេសថៃនេះ លោកកឹម សុខា អនុប្រធានគណបក្សសង្គ្រោះជាតិ បានចុះទៅមើល និងសួរសុខទុក្ខពលករទាំងនោះជាមួយនឹងប្រតិភូបក្សជំទាស់មួយក្រុម ក៏ប៉ុន្តែដំណើរទស្សនកិច្ចនោះបានជួបប្រទះនឹងការរំខានពីសកម្មជនដែលគាំទ្រគណបក្សប្រជាជនកម្ពុជា។ ពលករកម្ពុជាត្រូវប៉ាន់ប្រមាណថា មានចំនួនជាង៤០ម៉ឺននាក់ដោយរាប់ទាំងពលករស្របច្បាប់ និងខុសច្បាប់។ អង្គការ IOM និងអ្នកសេដ្ឋកិច្ចកម្ពុជាមួយចំនួនបារម្ភថា កម្ពុជាអាចនឹងប្រឈមនឹងបញ្ហាផ្តល់ការងារដល់ពលករដែលត្រូវបញ្ជូនត្រឡប់មកវិញនេះ។ ដោយឡែក ក្រសួងការងារ និងបណ្តុះបណ្តាលវិជ្ជាជីវៈគ្រោងនឹងផ្តល់ការបណ្តុះបណ្តាលវិជ្ជាជីវៈរយៈពេលខ្លីដល់ពលករទាំងនេះ នៅតាមមជ្ឈដ្ឋានរស់នៅរបស់ពួកគេ៕